OBH 7924/1997.
az állampolgári jogok országgyűlési biztosának
jelentése
Előadó: Dr. Garamvári Miklós

A vizsgálat megindítása

A Panaszos beadványában az APEH Kelet-Budapesti Igazgatóságának eljárását sérelmezte. 

Az ügyben a vizsgálatot 1998. január 12-én megindítottam. A vizsgálat megindításával egyidejűleg megkerestem az APEH Kelet-Budapesti Igazgatóságának vezetőjét, tekintettel arra, hogy a Panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az Adó-és Pénzügyi Ellenőrzési Hivatal Kelet-Budapesti Igazgatóságának vezetőjét felkértem arra, hogy vizsgáltassa meg történt-e mulasztás a nyilvántartás vezetésére valamint ezzel összefüggésben a határozathozatalra vonatkozó szabályok megtartásában. Kértem továbbá, hogy az esetleges mulasztásért felelős személlyel szemben tegye meg a szükséges intézkedéseket.

Az érintett alkotmányos jog

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

Az általam kért és az adóhatóság vezetője által lefolytatott belső vizsgálat eredménye alapján megállapítást nyert, hogy a Panaszos 1991. április 2-tól 1991. december 27-ig egyéni vállalkozói tevékenységet végzett. A tevékenység befejezését követően záróbevallását kétszer nyújtotta be, amelyekben az említett időszakra vonatkozóan 20.000.- Ft  illetőleg "0" forint ÁFA kötelezettséget vallott, és 23.000.- Ft ÁFA-t fizetett be. A bevallás kétszeri benyújtása miatt az ÁFA kötelezettség nem került rá a folyószámlára, ebből adódott az 1996. évi folyószámla kivonaton a túlfizetés. Mindezek alapján a Panaszos 1996. augusztus 23-i kérelmében részére nem járó összeget igényelt vissza.

A Panaszos adóhatósághoz intézett levelét követően 1998. január 28-án egyeztetés történt, amelyről a fentiekkel megegyező tartalmú jegyzőkönyv készült. A folyószámla rendezése céljából, illetve ezt követően az adóhatóság intézkedett a Panaszos részére egyéb címen járó 3.000.-Ft túlfizetés kamattal történő visszautalásáról.

Tekintettel arra, hogy az adófolyószámla rendezése megtörtént, az ügyben ajánlással élni nem kívánok, de a hasonló jellegű jogsérelmek jövőbeni elkerülése érdekében, állampolgári jogok országgyűlési biztosáról szóló, 1993. évi LIX. tv. 17. § (1) bekezdésére hivatkozva felkérem, az APEH Kelet-Budapesti Igazgatóságának vezetőjét, hogy fokozottan gondoskodjék hivatalában a törvényben rögzített ügyintézési határidő és eljárási rend betartásáról.  

Budapest, 1998. február    .

										Gönczöl Katalin